Sænska lögreglan hefur einnig farið með fíkniefnaleitarhunda í skóla og er myndin tekin Svíþjóðarmegin . Nágrannar hennar í Noregi leggja nú lokahönd á nýjar verklagsreglur vegna umdeildra fíkniefnaleita með hundum í norskum framhaldsskólum síðustu ár . Ljósmynd / Lögreglan í Jämtland Atli Steinn Guðmundsson skrifar frá Ósló „ Vinnan er nú á lokastigi og stefnt að því að verklagsreglurnar berist lögregluembættunum fyrir áramót , “ segir Kristin Elnæs , sviðsstjóri hjá embætti ríkislögreglustjóra í Noregi , og greinir norska ríkisútvarpinu NRK frá nýjum reglum um notkun fíkniefnaleitarhunda í framhaldsskólum sem ekki hefur verið með öllu ádeilulaus vegna mála sem upp hafa komið síðustu ár . Umræða um heimildir lögreglu til að fara um framhaldsskóla með fíkniefnahunda sína blossaði upp í framhaldsskóla í Florø í Sognsæ og Firðafylki í fyrra þegar 14 lögregluþjónar mættu með tvo hunda í skólann 1. nóvember til að halda fræðslufund með nemendum um skaðsemi fíkniefna . Ekki vildi þá betur til en svo að hundarnir merktu á tvo nemendur á almenningssvæði í skólanum , það er að segja gáfu til kynna að af þeim væri fíkniefnalykt , sem varð til þess að nemendurnir voru handteknir og húsleit gerð heima hjá þeim þar sem áhöld til neyslu fundust . Á síðari stigum málsins kom í ljós að skólayfirvöld höfðu , í samráði við lögreglu og án þess að nemendum væri gert aðvart , undirbúið heimsóknina og auk þess útbúið sérstakt herbergi í skólanum til fíkniefnaleitar færi svo að hundarnir gerðu athugasemdir við einstaka nemendur . Sagði Knut Clausen skólastjóri þá við NRK að lögregla hefði haft samband við hann og skipulagt heimsókn í kjölfar máls sem upp kom í bænum í október og sneri að töluverðu magni efnisins MDMA sem þá fannst í fórum unglingsstúlku og mbl.is greindi frá á sínum tíma . Félag framhaldsskólanema í Noregi ( n . Elevorganisasjonen ) mótmælti aðgerðinni harðlega og fékk meðbyr fjölda lögfræðinga , þar á meðal Hans Fredrik Marthinussen , lagaprófessors við Háskólann í Bergen , sem sagði aðgerðina hreint út sagt ólöglega : „ Þarna er um svo gróft brot að ræða að það ætti að hafa afleiðingar fyrir lögregluþjónana sem þátt tóku í aðgerðinni , “ sagði Marthinussen við NRK . „ Þeir hafa enga heimild til að leita á nemendum með fulltingi hunda á skólatíma , svo einfalt er það [...] Nemendurnir eiga ekki annarra kosta völ en að mæta í skólann , “ sagði prófessorinn . Harðar deilur um framkvæmd árið 2013 Áður hafði þótt um þverbak keyra árið 2013 þegar lögregla heimsótti nokkra skóla með fíkniefnaleitarhunda án þess að það væri í tengslum við ákveðin fíkniefnamál eða sérstakur grunur lægi fyrir um fíkniefnabrot . Þá hafði foreldrum og forráðamönnum nemenda yngri en 18 ára verið boðið að skrifa undir yfirlýsingu um að þeir samþykktu „ fyrirbyggjandi leit “ á börnum sínum á skólatíma og væri barninu þá frjálst að yfirgefa skólastofuna samþykktu foreldrar ekki leit . Þótti landssamtökum nemenda þessi aðferðafræði hin versta , jafnvel brot á mannréttindasáttmála Evrópu og barnasáttmála Sameinuðu þjóðanna . Jon Wessel-Aas lögmaður kvartaði til dómsmálaráðuneytisins vegna fíkiefnaleitanna . „ Það er ástæða fyrir því að þú og ég eigum ekki að vera sett í þær aðstæður að lögregla geti sagt við okkur : „ Jæja , nú langar mig að vita hvort þú angir af fíkniefnum , “ hvort heldur það sé heima hjá okkur , úti á götu eða í skólanum , “ sagði Wessel-Aas á sínum tíma , „ og það verður líka að gilda um nemendurna . “ „ Lítur út eins og þú hafir eitthvað að fela “ Lögmaðurinn taldi skriflegu yfirlýsinguna vafasama . „ Þar er þeim [ nemendum og forráðamönnum ] tilkynnt að lögreglan kunni að koma í heimsókn og sýna hvernig fíkniefnaleitarhundar eru notaðir . Það er ekki það sem á sér stað , “ sagði hann og bætti því við að með þessu væru nemendur í raun settir í mun verri stöðu . „ Þetta gerist fyrirvaralaust . Lögreglan kemur í skólann án þess að rökstuddur grunur liggi fyrir og segir að fólki sé í sjálfsvald sett hvort það taki þátt í þessu . Þú þarft þá að rétta upp hönd fyrir framan kennara og samnemendur og segja að þú viljir þetta ekki . Þar með líturðu út eins og þú hafir eitthvað að fela , “ útskýrir hann og bendir einnig á þann ótta sem leitin geti vakið hjá nemendum frá heimilum þar sem einhver annar notar fíkniefni . Í kjölfar umræðunnar árið 2013 kvað dómsmálaráðuneytið upp úr með að skólaheimsóknum þessum skyldi hætt . Biðja um skýrar reglur Arne Johannessen , lögreglustjóri í Sognsæ og Firðafylki , segir aðgerðina í Florø í fyrra hafa sýnt að þörf væri á skýrum verklagsreglum um mörk fyrirbyggjandi aðgerða annars vegar og hreinna leitaraðgerða með fíkniefnahundum hins vegar . „ Reglurnar eru skýrar þegar við erum úti á vettvangi í lögregluaðgerðum , en við biðjum um alveg klárar reglur frá ráðuneytinu hvað forvarnaaðgerðir snertir , “ segir hann við NRK . Elnæs sviðsstjóri , sem nefnd er í upphafi fréttarinnar , játar að reglusetningin hafi tekið tímann sinn , en senn verði henni lokið . „ Við teljum mikilvægt að litið sé á starf lögreglunnar almennt í samhengi við forvarnastarf í skólum . Þetta hefur tekið tíma , að hluta til vegna þess að við höfum þurft að vinna þetta í samstarfi við meðal annars yfirvöld heilbrigðis - og menntamála , “ segir Elnæs um nýju verklagsreglurnar .